Worcester-sterkman gaan sy spierkrag oorsee wys | Netwerk24
Worcester-sterkman gaan sy spierkrag oorsee wys
Deur Brümilda Swartbooi 11 Augustus 2019 12:17
Die trofee wat Cornelius tydens die SA's gewen het.Foto: Brümilda Swartbooi
Cornelius Nel (31) is gebou om te hou en hy het spiere soos Popeye. Nou gaan hy binnekort die Amerikaners wys hoe dinge gedoen word.
Dié sterkman het onlangs tydens die Suid-Afrikaanse kampioenskapsbyeenkoms in Johannesburg die rekord in die professionele 90 kg-afdeling gebreek. Hy het dit gedoen deur 130 kg te lig en in 'n regop posisie te hou.
Sterkmanne van reg oor die land heen het aan die kompetisie deelgeneem, maar Nel se deelname het verseker dat hy met die louere wegstap.
Cornelius hou 80 kg bo sy kop. Foto: Brümilda Swartbooi
Nou, weens sy uitstekende prestasie by die Suid-Afrikaanse kampioenskap, is hy gekies om van 2 tot 4 November die land by die wêreldkampioenskapsbyeenkoms in Florida, Amerika, te gaan verteenwoordig.
Sy grootste ondersteuner is sy vrou, Taleza. "Sy help my altyd met 'prep'-werk, oefening en kyk goed na my wanneer ek beserings opdoen," sê Nel.
Hy sê hy doen alles vir sy twee seuns, onderskeidelik 4 en 7 jaar oud. "Ek kan sien hulle kyk op na my. Die een hou daarvan wanneer ek in die gimnasium 'powerlifting' doen, die ander een hou meer daarvan wanneer ek skopboks doen."
Hy het sy eie gimnasium by die Nasionale Instituut vir Dowes waar hy persone met gestremdhede asook nie-gestremde persone die geleentheid gee om die sport aan te pak.
Hy sê hy geniet dit om ander toekomstige sterkmanne op te lei. "Hier het 'n blinde meisie aangesluit en sy is nou die provinsie se enigste blinde vrouedeelnemer in haar afdeling wat 'powerlifting' doen," sê Nel.
Hy sê sterkmankompetisies gaan daaroor om ongewone en swaar voorwerpe op te tel of te sleep. Hy het al 'n skoolbus gesleep en 'n kar en bakkie opgetel.
Hy sê hy kry nou meer blootstelling en die sport groei. Verlede jaar het Nel die Arnolds Classic Afrika-sterkmankompetisie gewen. Hy het ook 'n liefde vir skopboks en hy hoop om in 2020 weer meer daarop te fokus.
Persone wat bereid is om Nel te help met benodigdhede vir sy reis na Amerika, is welkom om hom by 063 260 6723 te skakel.
Cornelius Nel (tweede van links) in Johannesburg tydens die Suid-Afrikaanse sterkmankampioenskap waar hy as wenner aangewys is van die professionele 90 kg-afdeling.